Αθήνα, 7 Νοεμβρίου 2019

**Ομιλία του Προέδρου της Βουλής κ. Κωνσταντίνου Τασούλα**

**κατά την έναρξη των εργασιών της Επιτροπής «Ελλάδα 2021»**

Εξοχώτατε κύριε Πρόεδρε της Δημοκρατίας,

Αξιότιμε κύριε Πρωθυπουργέ,

Μακαριότατε Αρχιεπίσκοπε Αθηνών και πάσης Ελλάδος,

Αξιότιμη κυρία Πρόεδρε της Επιτροπής «Ελλάδα 2021»,

κυρίες και κύριοι,

Είμαστε σήμερα εδώ συγκεντρωμένοι για να κηρύξουμε την έναρξη των εργασιών προετοιμασίας της χώρας, θεσμοθετημένης προετοιμασίας της χώρας, για την επέτειο 200 ετών από την Εθνική Παλιγγενεσία. Είμαστε εδώ συγκεντρωμένοι για να κηρύξουμε ευλαβικά την κήρυξη αυτών των εργασιών στο Μέγαρο της Βουλής, στην αίθουσα Γερουσίας, όταν πριν από 200 χρόνια σε μια άλλη Βουλή, υπό συνθήκες πολύ πιο πρωτόγονες, αλλά πολύ πιο ενδιαφέρουσες και δυναμικές, κηρύχθηκε η ανεξαρτησία της χώρας.

Ας επισκεφθούμε μέσα από τα λόγια του Αθανάσιου Πετσάλη-Διομήδη και ενός επικού έργου του, του «Ελληνικού Όρθρου», που ο Κωνσταντίνος Τσάτσος το ταύτισε με λυρικό ποίημα, τη Βουλή που άρθρωσε το λόγο της ανεξαρτησίας.

« Μέσ' στην καρδιά του χειμώνα τρυπώνουν πάντα λίγες μέρες καλοκαιρινές, έτσι καθώς στον πόνο βρίσκει πάντοτε τρόπο να γλιστρήσει μια κάποια ελάχιστη χαρά. Έτσι καθώς γίνηκε και τότε, στο δωδεκάμερο του 1821 προς τα ’22, από του Χριστού ανήμερα ως του Άη Γιαννιού και τα Φώτα. Πιάδα το λέγαν τούτο το χωριό οι ντόπιοι, Επίδαυρο οι δάσκαλοι και έχουν συναχθεί τούτες τις μέρες όλοι οι γραμματισμένοι της Ελλάδος, όλοι οι μεγάλοι οπλαρχηγοί, όλοι οι πρώτοι, οι πρόκριτοι του τόπου, οι αρχηγοί του αγώνα έχουν συναχθεί εδώ σε Εθνική Συνέλευση, Μωραΐτες, Ρουμελιώτες και νησιώτες και όσοι έτρεξαν από τα ξένα, από τα πέρατα, για να βοηθήσουν τον αγώνα ευθύς ως ακούστηκε ο σηκωμός του γένους.

Κάτω απ’ τις πορτοκαλιές τις καρπισμένες συνεδριάζουν οι παραστάται, που ήρθαν από τις επαναστατημένες επαρχίες και συζητούν και ζητούν και αποφασίζουν να φτιάξουν κράτος, μια κεντρική διοίκηση για όλη την Ελλάδα, που να κατευθύνει τον αγώνα. Και βάδισαν προς την Πιάδα, μετοικεσία το ονόμασαν, και αυτό έγινε με άλογα, μουλάρια, γαϊδουράκια, όχι όλοι μαζί μπουλούκι, λίγοι-λίγοι, να μη γίνει μεγάλη φασαρία, ξεκίνησαν τρεις το πρωί νύχτα, κρύο και μεταφέρθηκαν στην Επίδαυρο, μέσω Λιγουριού, οι παραστάτες με τους ανθρώπους του ο καθένας, άλλος 3, άλλος 5, άλλος 15, όλους καλά αρματωμένους για σωματοφύλακες, για καλό και για κακό, για τους εχθρούς και για τους φίλους, να έχουμε καλό ρώτημα.

 Έτσι έχουν τώρα τα πράγματα και οι παραστάτες συνεδριάζουν κάτω από τις πορτοκαλιές, τις φορτωμένες πορτοκάλια, κληρικοί με τα μαύρα ράσα και τα καμηλαύκια σφιγμένοι μέσα σε σταχτιούς μποξάδες, προύχοντες με τις μακριές ολόασπρες φουστανέλες, τα χρυσοραμμένα γελέκα και τα άλικα φέσια, τυλιγμένοι μέσα σε παχιές μαύρες κάπες, νησιώτες με τις μπλάβες βράκες τους και τα κόκκινα βρακοζώναρα και κανα-δυό φραγκοφορεμένοι, ο Μαυροκορδάτος είναι ο ένας με τα σταχτογάλαζα ψαλιδοκέρια, τις βελάδες δηλαδή, με ριχτές στους ώμους άσπρες χωριάτικες φλοκάτες ζεστές, ήταν Δεκέμβριος.

Σήμερα, λοιπόν, Πρωτοχρονιά, πρωτομηνιά, είναι μεγάλη μέρα, αφού πήγανε πρώτα οι επαναστάτες στην εκκλησία και λειτουργηθήκανε, συγκεντρώθηκαν, σαν το μελίσσι, κάτω απ’ τις πορτοκαλιές, στον συνήθη τόπον των συνεδριάσεων και κάθισαν στους λίγους πάγκους που οικονομήσανε, οι πιο πολλοί όμως διπλοπόδι, χάμω, πάνω σε προβιές και σε κάπες, αλλά στη θέση του ο καθένας, τακτικά-τακτικά, σαν καλά μαθητούδια, γιατί είναι αυστηρός ο κανονισμός -υπήρχε κανονισμός και τότε, και ετηρείτο, τότε!- και ορίζει με λεπτομέρεια, πού και πώς θα καθίσει ο καθένας. Χώρια οι αντιπρόσωποι της Πελοποννήσου, χώρια της Δυτικής Ελλάδος, χώρια της Ανατολικής χέρσου Ελλάδος, χώρια οι νησιώτες και όχι μόνο τούτο, αλλά μέσα στις τέσσερις αυτές κατηγορίες ο καθένας έχει την καθορισμένη θέση του, σύμφωνα με τη σειρά, όπου βάζει την υπογραφή του κάτω από τις αποφάσεις της Συνελεύσεως.

Το πιο παράξενο είναι ότι όλοι τον σέβονται τον Πρόεδρο της Συνελεύσεως, τον κ. Αλέξανδρο Μαυροκορδάτο, γιατί το νιώθουν όλοι ότι κάνουν έργο μεγάλο, έργο εθνικό, πολύ σοβαρό και πολύ βιαστικό και δεν παίρνει αναβολή και αργοπορία, αφού κίνδυνοι παραφυλάνε, άμεσοι και δολεροί. Ώσπου καταλάγιασαν όλα και ξανακάθισαν οι παραστάται, τότε σηκώθηκε από τη θέση του ο Πρόεδρος Αλέξανδρος Μαυροκορδράτος και μέσα στην απόλυτη σιγή διάβασε αργά-αργά, με βαριά και καθαρή φωνή, που τόνιζε μια-μια τις λέξεις, το προοίμιο του Προσωρινού Πολιτεύματος της Ελλάδος, καθώς το συνέταξε ο ίδιος χθες βράδυ, παραμονή πρωτοχρονιάς.

«Εν ονόματι της Αγίας και Αδιαιρέτου Τριάδος, το Ελληνικόν Έθνος, το υπό την φρικώδη Οθωμανικήν Δυναστείαν, μη δυνάμενον να φέρει τον βαρύτατον και απαραδειγμάτιστον ζυγόν της τυραννίας και αποσείσαν αυτόν με μεγάλας θυσίας, κηρύττει σήμερον διά των νομίμων παρασταστών του εις Εθνικήν Συνηγμένων Συνέλευσιν ενώπιον Θεού και ανθρώπων, την πολιτικήν αυτού ύπαρξιν και ανεξαρτησίαν. Εν Επιδαύρω την 1η Ιανουαρίου έτη 1822 και πρώτο της Ανεξαρτησίας».

Κανείς δεν χειροκρότησε, κανείς δεν σάλεψε, κανείς δεν είπε λέξη, μόνο όλοι σηκώθηκαν μονομιάς και στάθηκαν όρθιοι σε προσοχή, τόσο επίσημοι νιώσανε εκείνη την ώρα. Αφού ο Πρόεδρος έβαλε πρώτος την υπογραφή του, κάλεσε όλους να προσέλθουν και να υπογράψουν κατά την τάξη των κληρωμένων κλάσεων, δηλαδή πρώτα οι της Ανατολικής Ελλάδος, δεύτεροι οι νησιώτες, τρίτοι οι της Δυτικής Ελλάδος και τελευταίοι οι Μωραΐτες. Σκάλιζαν με κόπο οι περισσότεροι το όνομά τους πάνω στο χαρτί, σκυμμένοι πάνω στο τραπέζι, κρατώντας με δυσκολία το φτερό στα ροζιασμένα δάχτυλα και σε πολλές μεριές απόμεινε το χαρτί λεκιασμένο από τα δάκρυά τους που κυλούσαν. Κόντευε μεσημέρι πια, το φως έπεφτε από πάνω στα δέντρα κοσκινιστό και το φύλλωμα έμενε από την κάτω μεριά μέσα στον ίσκιο, από μια πολυφορτωμένη πορτοκαλιά λύθηκε ένα πορτοκάλι απ’ τον αρμό του και κύλησε χάμω.»

Η Ελλάς είχε υπογράψει την ανεξαρτησία της σε μια Βουλή πρωτόγονη και σήμερα η σύγχρονη Ελλάς, στη σύγχρονη Βουλή, ξεκινάει την προσπάθεια, τη σπάνια προσπάθεια, η επόμενη θα γίνει σε εκατό χρόνια, να αναδείξει την αξία, την ιστορία της και τον πολιτισμό της, όχι για να γαντζωθούμε στην πατραγαθία, αλλά για να αντικρίσουμε αυτή την αξία, αυτή την ιστορία και αυτόν τον πολιτισμό, ως εφαλτήριο, που θα μας κάνεις ισάξιους με τις πιο προηγμένες χώρες του κόσμου.

Το 1957 στην πρώτη Πολιτική Επιτροπή του ΟΗΕ, όταν εμαίνετο ο αγώνας της ανεξαρτησίας της Κύπρου, κατηγορήθηκε η Ελλάς ότι επιδιώκει την πραγμάτωση της εδαφικής Μεγάλης Ιδέας. Ο τότε Υπουργός Εξωτερικών, αείμνηστος Ευάγγελος Αβέρωφ-Τοσίτσας, πήρε το λόγο και είπε «Επιδιώκουμε την πραγμάτωση της Μεγάλης Ιδέας, αλλά με άλλη μορφή, επιδιώκουμε να δημιουργήσουμε μια πολιτεία ισάξια των πιο προηγμένων χωρών του κόσμου και έχει ξεκινήσει αυτό να γίνεται, γιατί εγκαταλείπουμε πίσω την ‘‘ψωροκώσταινα’’».

Και έχει ξεκινήσει να γίνεται, γιατί αν, ας πούμε σήμερα, γινόταν ένας παγκόσμιος διαγωνισμός, το 1957, για το ποια χώρα θα είχε την πιο σπουδαία όπερα να επιδείξει, το πρώτο βραβείο θα το έπαιρνε η Ελλάς, γιατί Διευθυντής Ορχήστρας θα ήταν Μητρόπουλος, σοπράνο θα ήταν η Μαρία Κάλλας, βαθύφωνος θα ήταν ο Μοσχονάς της Metropolitan Opera της Νέας Υόρκης και τενόρος ο Πασχάλης της Όπερας του Μιλάνου!

Αυτή την Ελλάδα βρίσκουμε εν σπέρματι στα παλιά πρακτικά του ΟΗΕ, να περιμένει εμάς, μετά τη διδαχή του μηνύματος του ‘21 να ολοκληρώσουμε και να την κάνουμε ισάξια των πιο προηγμένων χωρών του κόσμου.

Το 1821 δεν είχαμε, όμως, μόνο πράξεις εξαίσιο ηρωισμού, δεν είχαμε μόνο τα Σάλωνα, δεν είχαμε την απελευθέρωση της Βοστίτσας - έτσι έλεγαν το Αίγιο τότε - δεν είχαμε την απελευθέρωση της Καλαμάτας, δεν είχαμε το Χάνι της Γραβιάς, δεν είχαμε την πυρπόληση του τουρκικού πολεμικού πλοίου στην Ερεσό, είχαμε και πράξεις βαθύτατα πολιτικές που συνδυαζόμενες με τον ηρωισμό παρήγαγαν ιστορία.

Το 1821 όταν η Ελλάδα ανακοίνωσε αυτό που σας είπα προηγουμένως, όταν ανακοίνωσε, δηλαδή, το προσωρινό της πολίτευμα, την ίδια στιγμή ανακοινώσαμε ότι ο στόχος μας είναι εθνικός και δεν είναι στόχος που ρέπει σε δημαγωγία ή σε στασιαστικές επιδιώξεις.

Αυτή την ανακοίνωση τη μοιράσαμε σε όλο το γνωστό τότε κόσμο, στις χώρες της Ευρώπης, την δημοσίευσαν μέχρι και στην Αμερική. Γιατί όμως ο Μαυροκορδάτος προσέθεσε, «ότι δεν επιδιώκουμε στασιαστικές επιδιώξεις;». Για να κατευνάσει, πολιτικά κινούμενος, τις ανησυχίες των αντιδραστικών κύκλων της Ευρώπης, ότι εδώ δεν επρόκειτο για καρμποναρισμό, δεν επρόκειτο για ανατρεπτική κίνηση, επρόκειτο για έναν εθνικό αγώνα, ο οποίος οδηγούσε σε απελευθέρωση και σε ένταξη στο διεθνές σύστημα ομαλώς.

Αυτός ο συνδυασμός ηρωισμού και πολιτικότητος ήταν εκείνος, ο οποίος ανέδειξε τελικά την ελευθερία της χώρας και συνδυαζόμενη η αφάνταστη αγωνιστικότητα των Ελλήνων και η αφάνταστη επιτηδειότητα των πολιτικών παραστατών, παρά τις δυσκολίες, παρά τους εμφύλιους, παρά τις ασχήμιες οδήγησε τελικά στην ελευθέρωση.

Η επιδεξιότητα του Μαυροκορδάτου έγκειται στο ότι από την αρχή είχε διαβλέψει, ότι αργά ή γρήγορα ο Κάνιγκ θα αντιλαμβανόταν, ότι συνέπιπταν τα συμφέροντα του αγγλικού εμπορίου στην ανατολική Μεσόγειο με την ελληνική ανεξαρτησία και ελευθερία.

«Ο Κάνινγκ είχε προχωρήσει με πολύ αργό ρυθμό» γράφει ο Κρις Γουντχάουζ στο περίφημο βιβλίο του για τον αγώνα της απελευθερώσεως.

 Τα κυριότερα βήματα ήταν η αναγνώριση του ναυτικού αποκλεισμού. Η αναγνώριση του ναυτικού αποκλεισμού μας επέτρεψε να κάνουμε το δάνειο εν συνεχεία. Η διάλυση της Levant Company και το Πρωτόκολλο της Πετρούπολης το 1826, αλλά, κυρίως, η Συνθήκη του Λονδίνου το 1827, η οποία έγινε μεταξύ Γαλλίας, Ρωσίας και Αγγλίας, αγνοώντας την Πρωσία και την Αυστρία που είχαν αντιρρήσεις και το οποίο Πρωτόκολλο του 1827 ήταν τα προεόρτια της απελευθερώσεως και το οποίο έλεγε, ότι πρέπει να επέλθει ειρήνευση στην Ελλάδα για το εμπόριο που ήταν το υπ' αριθμόν ένα ζητούμενο εκείνη την εποχή από την αυτοκρατορία της Αγγλίας και αν η ειρήνευση δεν επείρχετο, τότε θα μπορούσαν την ειρήνευση, την ανακωχή να την επιβάλουν οι τότε μεγάλες δυνάμεις.

Ήταν, λοιπόν, η επιτηδειότητα η πολιτική, ο αφάνταστος ηρωισμός και η τύχη, γιατί ο Κάνινγκ ένα μήνα μετά την υπογραφή του πρωτοκόλλου του Λονδίνου πέθανε από πνευμονία. Προσέξτε, τέσσερις πρωθυπουργούς είχε η Αγγλία εκείνη την κρίσιμη χρονιά (Λόρδος Λίβερπουλ, Κάνινγκ, Γκόντερινγκ και Γουέλλιγκτον) και έτυχε ο Κάνινγκ να είναι την κρίσιμη ώρα στην πρωθυπουργία, τον Ιούλιο του 1827 για να υπογράψει τα προεόρτια της ελληνικής ανεξαρτησίας, ο οποίος ως διατελέσας Κυβερνήτης της Ινδίας και ως πιστός υπηρέτης της αυτοκρατορικής ιδέας της Μεγάλης Βρετανίας πίστευε εντονότατα στην ελευθερία του εμπορίου, όταν οι περισσότερες χώρες την εποχή εκείνη ήταν στον προστατευτισμό. Η Ελλάς, η αγωνιζόμενη, η αιμάσουσα, η ασπαίρουσα Ελλάς εκείνη την εποχή είχε την πολιτικότητα δίπλα στον ηρωισμό να διακρίνει, ότι έπρεπε να είναι με τη σωστή πλευρά της ιστορίας.

Αυτή είναι οι τρεις παράγοντες που θα μας βοηθήσουν να συνεχίσουμε να είμαστε στη σωστή πλευρά της ιστορίας και να γίνουμε ισάξιοι των πιο προηγμένων χωρών ανταποκρινόμενοι στο μήνυμα του ΄21.

Κλείνω θυμίζοντας τι είπε ο Περικλής στον Επιτάφιό του, ό,τι λέμε και εμείς εδώ σήμερα: «άρξομαι από των προγόνων πρώτον», οι οποίοι παρέδωσαν τη χώραν ελευθέραν! Ξεκίνησε από τους προγόνους όπως και εμείς ξεκινάμε από το ΄21 και μετά απ' αυτήν την αρχή ο Περικλής φιλοτέχνησε όλη τη δόξα, όλα τα επιτεύγματα της αθηναϊκής δημοκρατίας λέγοντας «έχομεν πολιτεία ου ζηλούση», «διαφερόντως έχομεν», «διαφέρομεν».

Άλλοι το «διαφερόντως έχομεν» το μεταφράζουν «διαφέρουμε», άλλοι –και το προτιμώ– το μεταφράζουν «υπερέχουμε».

Σαν δείγμα σεβασμού προς τους προγόνους μίλησε για την υπεροχή της Αθηναϊκής Δημοκρατίας που οι ίδιοι οικοδόμησαν.

 Έτσι και εμείς σήμερα εδώ αναλαμβάνουμε αυτή τη μεγάλη αποστολή. Η θεσμοθετημένη επιτροπή με την Πρόεδρο της, υπό την εποπτεία του ίδιου του Πρωθυπουργού, με την εκτελεστική της επιτροπή, με την ολομέλεια της, με τη συνεργασία της Βουλής των Ελλήνων, του Ιδρύματός της που, ήδη, από τον Απρίλιο του 2019 έχει ξεδιπλώσει λαμπρές εκδοτικές, συνεδριακές και ερευνητικες δραστηριότητες για το ΄21, όλοι αυτοί οι παράγοντες θα φιλοτεχνήσουμε εν όψει του 2021 τη νέα ζωφόρο που είμαστε υποχρεωμένοι να φτιάξουμε.

Στη ζωφόρο του Παρθενώνα εμφανίζεται η πιο απροσδόκητη καινοτομία. Ενώ συνήθως τα αρχιτεκτονικά μέρη των ναών περιέγραφαν πολέμους, όπως οι μετόπες, στη ζωφόρο οι Αθηναίοι παρουσίασαν την πομπή των Παναθηναίων για να αναδείξουν, ότι η δημιουργική ζωή και η χαρά της ζωής είναι μεγάλο, τεράστιο επίτευγμα, ισοπαλές με τους πολεμικούς αγώνες.

Είμαστε, λοιπόν, ένα έθνος που θα γιορτάσουμε και προετοιμάζουμε τα 200 χρόνια της παλιγγενεσίας μας και είμαστε ένα έθνος, το οποίο θα αναδείξουμε την επίμαχη χρονιά του 2021, ότι η δική μας ζωφόρος αντικρίζει τις μετόπες των ηρωικών αγώνων και προετοιμάζει τη χώρα για τη μεγάλη χαρά της ζωής, της δημιουργίας και της προκοπής ως ανταπόκριση στους αγώνες εκείνων.

Σας ευχαριστώ.